Document ID: 32010R1017

A BIZOTTSÁG 1017/2010/EU RENDELETE
(2010. november 10.)
a tagállamok intervenciós hivatalainak birtokában lévő gabona belső piacon történő értékesítésére vonatkozó eljárás megindításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 43. cikke f) pontjára, összefüggésben 4. cikkével,
mivel:
(1)
az 1234/2007/EK tanácsi rendeletnek a mezőgazdasági termékek állami intervenció keretében történő felvásárlása és értékesítése tekintetében történő végrehajtására vonatkozó részletes szabályok megállapításáról szóló, 2009. december 11-i 1272/2009/EU bizottsági rendelet (2) értelmében az intervenciós hivatalok birtokában lévő gabonafélék értékesítése pályázati eljárás útján történik.
(2)
A tagállamok közönséges búzából és árpából intervenciós készletekkel rendelkeznek. A piaci igények kielégítése érdekében célszerű a tagállamoknak e gabonakészleteit a belső piacon rendelkezésre bocsátani. Erre a célra folyamatos pályázati eljárásokat indokolt indítani a tagállamok intervenciós hivatalai birtokában lévő gabonának a belső piacon történő továbbértékesítése céljából. Ezek mindegyikét különálló pályázati eljárásnak indokolt tekinteni.
(3)
A belső piac helyzetének figyelembevétele érdekében a pályázati felhívások kezelésével a Bizottságot célszerű megbízni. Ezenkívül odaítélési együtthatót kell meghatározni a minimális értékesítési árra szóló pályázatok esetében.
(4)
A rendszer hatékony irányítása érdekében indokolt előírni, hogy a Bizottság által kért információkat milyen feltételek szerint és milyen határidőn belül kell megküldeni.
(5)
Az ebben a rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
Hatály
Intervenciós gabonakészleteknek a belső piacon történő értékesítésére irányuló pályázati eljárás indul az 1272/2009/EU rendelet III. címének rendelkezéseivel összhangban.
A tagállamonként rendelkezésre álló maximális mennyiségeket e rendelet melléklete tartalmazza.
2. cikk
Az pályázatok benyújtásának határideje
1. A pályázatok benyújtási határideje az első részleges pályázati felhívás esetében 2010. november 24. 11 óra (brüsszeli idő szerint).
A további részleges pályázati felhívások esetében a pályázatok benyújtási határideje az alábbi napokon 11 órakor (brüsszeli idő szerint) ér véget:
-
2010. december 8. és 15.,
-
2011. január 12. és 26.,
-
2011. február 9. és 23.,
-
2011. március 9. és 23.,
-
2011. április 13. és 27.,
-
2011. május 11. és 25.,
-
2011. június 15. és 29.
2. A pályázatokat a tagállamok által engedélyezett intervenciós hivatalokban kell benyújtani, melyek jegyzéke az interneten közzétételre kerül (3).
3. cikk
A Bizottság értesítése
Az 1272/2009/EU rendelet 45. cikkében előírt értesítést a 2. cikkben említett pályázatok benyújtására előírt határidő utolsó napján 16 óráig (brüsszeli idő szerint) kell megtenni.
4. cikk
Döntéshozatal a pályázatok alapján
A Bizottság az 1234/2007/EK rendelet 195. cikkének (2) bekezdésében említett eljárás szerint minden érintett gabonaféle és minden tagállam tekintetében minimális értékesítési árat állapít meg, vagy úgy határoz, hogy a benyújtott pályázatokról nem intézkedik, összhangban az 1272/2009/EU rendelet 46. cikkével.
5. cikk
Hatálybalépés
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. november 10-én.

Labels: 3
17
18